બીજી એક અગત્યની પ્રોફેશનલ પ્રવૃત્તિમાં હું વર્લ્ડ બેન્ક સાથે કન્સલ્ટીંગ કરું છું. હું જ્યારે ડીસ્ટ્રીકનો સીએફઓ હતો ત્યારે ઘણી વાર બેન્કના અધિકારીઓ મને ડીસ્ટ્રીકના અનુભવો વિષે પ્રવચન આપવા બોલાવતા. એમને માટે આફ્રિકા અને એશિયાના ગરીબ દેશો માટે ડીસ્ટ્રીક જે રીતે કથળેલી નાણાંકીય પરિસ્થિતિમાંથી ઊગરીને રીતે સદ્ધર થયું તે એક અનુકરણીય દાખલો હતો. દેશ ગરીબ હોય કે સમૃદ્ધ, પણ જો પ્રાથમિક નાણાંકીય જવાબદારીની અવગણના થાય તો દીવાળું કાઢવા સુધી જવું પડે એ સમજાવવા માટે ડીસ્ટ્રીક એક જીવતો જાગતો દાખલો હતો. બેન્કના અધિકારીઓ મને વિનંતિ કરી કે હવે હું નિવૃત્ત થયો છું તો ડીસ્ટ્રીકના આ નાણાંકીય ઉદ્ધારની વાતો કરવા પરદેશ જાઉં ખરો? મેં ખુશીથી હા પાડી. તો આમ બેન્કના આશ્રયે હું દક્ષિણ કોરિયા, જોર્ડન, ટર્કી, ઇન્ડિયા અને ઇથિઓપિયા ગયો છું. બેન્કના આ મિશનમાં મને એશિયા અને આફ્રિકાના ઘણા બધાં ફાઈનાન્સિયલ ઓફિસરોને મળવાની અને એમની સાથે ચર્ચા વિચારણા કરવાની તક મળે છે. સાથે સાથે દુનિયા ભમવાની તક મળે છે.